Karmelberg is 'n kusbergreeks in die noorde van Israel. Dit strek van die Middellandse See na die suidooste. Die bergreeks is 'n Unesco-biosfeerreservaat en Haifa, Israel se derde grootste stad, is geleë op die noordelike helling. Die Hebreeuse naam 'Karem El' beteken 'God se wingerd'. Die monnikeorde Karmeliete kry sy naam van die berg. Die Karmelberg is reeds tydens die vroegste tye van die mensheid bewoon. In die grotte van Kebara en Skhul is spore van Neanderdalmense en argaïese Homo Sapiens gevind wat ongeveer 130 000 jaar oud is d.w.s vroeë Steentydperk. Die Kanaäniete het die god Baal daar vereer. Volgens die Ou Testament het Dawid die gebied omstreeks 1000 v. Chr. in sy ryk ingelyf. Die gebied het dikwels van heerser verander. Dit was deel van die Assiriese, Romeinse, Bisantynse en Ottomaanse ryke. Vanaf die kruistogte het Christene die gebied bewoon. Sedert 1948 is dit deel van Israel. Karmelberg in 1894 Universiteit van Haifa op Karmelberg 1996 Tombe van Báb in die Baha’i-wêreldsentrum Carmel, Mount. (2008). Encyclopædia Britannica. Deluxe Edition. Chicago: Encyclopædia Britannica. "Timeline in the Understanding of Neanderthals".